Video: Beer en haar kleintjies koel af in swembad’n Video van ’n beer wat saam met haar kleintjies in ŉ swembad in Coquitlam in Kanada swem, het vir groot vermaak op sosiale media gesorg (Foto: Skermskoot) ’n Video van ’n beer wat saam met haar kleintjies in ŉ swembad in Coquitlam in Kanada swem, het vir groot vermaak op sosiale media gesorg. Dié beer-gesin wou afkoel ten tyde van die hittegolf wat dié stad in ŉ wurggreep het. Dele van Kanada ervaar tans temperature van hoog in die 30 ̊C. In die video wat op sosiale media versprei word, kan gesien word hoe die ma-beer en haar twee kleintjies by die swembad baljaar. Die video wys ook hoe een van die kleintjies in die swembad spring en rondswem. Die ma-beer en haar ander kleintjie het net hul pote in die water gedruk. Die Daily Hive Vancouver het berig dié beer-gesin het Vrydag omstreeks 14:00 hul verskyning by Lyle Torgerson se gesin se swembad gemaak. Torgerson het die bere se manewales in die swembad op kamera vasgevang. Hy het die video op Twitter gelaai en dit het vandaar soos ŉ veldbrand versprei. Torgerson het aan Tri-City News gesê die bere het sowat ŉ uur lank in die water geplas. Volgens dié nuusbron was dit Sondag 37 °C en die stad gaan tans onder ŉ erge hittegolf gebuk. Environment Canada, ŉ webtuiste wat weerwaarskuwings uitreik, het altesaam 45 hittegolfwaarskuwings vir die week vir Brits-Kolombië, die gebied waar Coquitlam geleë is, uitgereik. Volgens die Daily Hive is skole in dié gebied gesluit weens die erge hitte. Kinders is aangeraai om tuis te bly omdat talle skole nie oor voldoende lugverkoelingstelsels beskik nie. A mama bear and her cubs cooled off in a pool in Coquitlam, British Columbia, Canada as temperatures soared across the region. pic.twitter.com/9pzSE1xTUN — CBS News (@CBSNews) June 29, 2021